
______________________________________________________________________________

На основу члана 138. став 1. Устава Републике Србије („Сл. гласник РС“ бр. 98/06) и  члана 31. став 2. Закона о Заштитнику грађана („Сл. гласник РС“ бр. 79/05 и 54/07), поступајући по притужби М. Ш. из Београда, у поступку контроле законитости и правилности рада Министарства за рад, запошљавање, борачка и социјална питања, Заштитник грађана  

У Т В Р Ђ У Ј Е

Министарство за рад, запошљавање, борачка и социјална питања поступало је неправилно и противно начелима добре управе тако што је заједно са АД „Галеника“ изменило битан елемент понуде запосленима за добровољни социјални програм у поступку утврђивања вишка запослених, након што је пријављивање запослених било завршено.
На основу Уставом и Законом прописаних овлашћења, Заштитник грађана упућује Министарству за рад, запошљавање, борачка и социјална питања следеће 

ПРЕПОРУКУ
Потребно је да Министарство за рад, запошљавање, борачка и социјална питања у будућем раду на пословима који се односе на утврђивање вишка запослених поступа у складу са законом и начелима добре управе и обезбеди предвидивост и правну сигурност у овим поступцима.

Министарство за рад, запошљавање, борачка и социјална питања обавестиће Заштитника грађана о мерама које је предузело ради поступања по препоруци у року од 60 дана од дана пријема овог акта.

Разлози
Заштитнику грађана се обратила М. Ш. из Београда притужбом на рад Министарства за рад, запошљавање, борачка и социјална питања (у даљем тексту: Министарство) у поступку ради решавања вишка запослених у АД „Галеника“. Заштитник грађана је спровео поступак контроле законитости и правилности рада Министарства, те је на основу изјашњења органа бр. 55-00-29/2013-24 од 11. 10. 2013. год, 10. 02. 2014. год. и 04. 03. 2014. год. и копије документације коју су доставили подноситељка притужбе и контролисани орган, утврдио следеће чињенично стање: 
Одлука о утврђивању Програма за решавање вишка запослених у процесу рационализације, реструктурирања и припреме за приватизацију („Службени гласника РС“, бр. 64/2005, 89/2006, 85/2008, 90/2008 – испр., 15/2009, 21/2010, 46/2010, 9/2011, 6/2012 и 63/13), привредна друштва, јавна предузећа и установе у процесу рационализације, реструктуирања и припреме за приватизацију имају могућност да поднесу захтев за обезбеђивање средстава из буџета Републике Србије. С обзиром да није била у процесу реструктурирања и припреме за приватизацију, за АД „Галеника“ донет је Закључак Владе Републике Србије 05 број: 023-9315/2012 од 21. децембра 2012. године, којим је, између осталог, задужено Министарство за рад, запошљавање, борачка и социјална питања да у сарадњи са Министарством финансија и привреде припреми и пословодству достави опције за добровољни социјални програм. 
Оба министарства одржала су више састанака са представницима пословодства АД „Галеника“, представницима репрезентативних синдиката АД „Галеника“ и представницима републичког синдиката „Независност“, ради опредељивања начина, услова и рокова за достављање документације ради разматрања и усвајања на Влади. На састанцима је, између осталог, договорено да се на списку вишка запослених не могу налазити запослени који испуњавају један од услова за пензију и да је рок за спровођење поступка утврђивања вишка запослених и достављања комплетне документације Министарству - 1. март 2013. године. Такође је договорено да се пресек обрачуна година старости и година стажа осигурања изврши на дан 15. март 2013. године. Министарство је од АД „ГАленика“ затражило да „у најкраћем могућем року обавести запослене о понуђеним опцијама и остави им рок до 22. 02. 2013. године за изјашњавање“
.
АД „Галеника“ објавила је обавештење 01. 02. 2013. године, али није припремила сву потребну документацију до 01. 03. 2013. године, па је „у више наврата дошло до померања пресека датума за обрачун година старости и година стажа осигурања“. Коначно, АД „Галеника“ је успела да комплетира документацију 16. априла 2013. године, а за пресек обрачуна  година старости и година стажа осигурања ово друштво је „утврдило датум 30. април 2013. године“. Измене понуде нису биле објављене, нити су запослени АД „Галеника“ о њима били обавештени.
Подноситељка притужбе поднела је пријаву за добровољни социјални програм 06. 02. 2013. год, бирајући опцију „отпремнина у складу са Законом о раду и остваривање права на новчану накнаду у складу са прописима о запошљавању – за запослене којима недостаје до две године за остваривање права на пензију, у складу са прописима о пензијско инвалидском осигурању“
. У тренутку пријаве, подноситељки је преостало нешто више од два месеца до испуњења једног од услова за остваривање права на пензију. АД „Галеника“ прихватила је њену пријаву, те се њено име нашло на списку који је АД „Галеника“ упутила Министарству.
Министарство је АД „Галеника“ упутило два имејла, којима је обавестило АД „Галеника“ да „мора да брише запослене под редним бројем 32 С.З, 56 Ђ.М, 61 Ш. М., 68 Н.В, 72 П.А. и 81 Б.С, јер ће исти стећи услов за пензију пре исплате средстава из буџета“, као и да „све док исти не буду брисани са списка, програм неће моћи да иде“
.  Поступајући по овим упутствима, АД „Галеника“ је искључила запослене наведене под означеним бројевима (укључујући и притужиљу) са листе запослених чије је пријаве на добровољни социјални програм најпре прихватила и проследила Министарству
.
Подноситељка притужбе испунила је један од услова за остваривање права на пензију 26. 04. 2013. године.
***

Приликом утврђивања пропуста у раду Министарства и упућивања препорука овом органу, Заштитник грађана се руководио одредбама Закона о облигационим односима
,  Закона о раду
, Закона о државој управи
 и Закона о државним службеницима
.
Понудилац је везан понудом изузев ако је своју обавезу да одржи понуду искључио, или ако то искључење произлази из околности посла.  Понуда се може опозвати само ако је понуђени примио опозив пре пријема понуде или истовремено са њом
. Понуда је прихваћена кад понудилац прими изјаву понуђеног да прихвата понуду
.
Послодавац код кога је престала потреба за одређеним бројем запослених, дужан је да донесе програм решавања вишка запослених
. Пре отказа уговора о раду, послодавац је дужан да запосленом исплати отпремнину
. Уговор о раду се отказује након исплате отпремнине
.

Органи државне управе самостални су у вршењу својих послова и раде у оквиру и на основу Устава, закона, других прописа и општих аката
. 
Органи јавне власти и јавни службеници су обавезни да поштују оправдана правна очекивања грађана, нарочито када су она створена претходном активношћу и(ли) праксом органа јавне власти.

Успостављање, утврђивање, примена и измене правила и критеријума приликом одлучивања о правима на рад, из рада и у вези са радом, мора бити законито, правилно, транспарентно и правично, јер у супротном води у арбитрарност и самовољу.

У конкретном случају, дан пресека обрачуна година старости и година стажа био је битан  елемент понуде за добровољни социјални програм, који је определио запослене да прихвате/одбију понуду, односно изаберу између понуђених опција. Прихватом понуде и избором једне од опција настао је нови правни однос између понуђача (послодавца) и прихватиоца понуде (запосленог), обавезујући за обе стране, који је могао бити измењен само новом сагласношћу воља. 
Понуда и сви њени битни елементи формирана је у сарадњи послодавца и органа јавне власти. Једном објављена, она је код запослених створила оправдана правна очекивања да ће њихов радноправни положај бити уређен на начин како је понудом стављено у изглед и у складу са свим, а нарочито битним, елементима те понуде.
Измена битног елемента понуде АД „Галеника“ уследила је искључиво због пропуста тог друштва да благовремено прикупи и Министарству достави документацију након пријављивања запослених на понуду за добровољни социјални програм, након чега је и Министарство дало (неформалне) инструкције да са листе пријављених буду брисана имена одређених запослених. Такво поступање није у складу са начелима добре управе и правилног административног понашања.

Заштитник грађана није нашао основа за закључак да је подноситељка притужбе трпела штету услед оваквог поступања њеног послодавца и органа јавне власти, али налази да је нужна корекција у раду Министарства за рад, запошљавање, борачка и социјална питања, како би се спречили истоветни или слични пропусти у будућности, а рад органа управе унапредио. Стога је, на основу свих утврђених чињеница и околности, Заштитник грађана, применом чл. 31. ст. 2. Закона, овом органу управе дао препоруку. 

	Наташа Јовић


.
� Акт МРСП бр. 023-02-22/2013-24 од 30. 01. 2013. године


� Копија пријаве од 06 02. 2013. год,


� Имејлови од 28. 03. 2012. и 05. 03. 2013. год.


� Интерни допис АД „Галеника“ од 15. 03. 2013. год.


� „Сл. лист СФРЈ“ бр. 29/78, 39/85, 45/89, 57/89, „Сл. лист СРЈ“ бр. 31/93, 22/99, 23/99, 35/99 и 44/99 )


� „Сл. гласник РС“ бр. 24/05, 61/05, 54/09, 32/13)


� „Сл. гласник РС бр. 79/05, 101/07, 95/10


� „Сл. гласник РС“ бр. 79/05, 81/05, 83/05, 64/07, 67/07, 116/08 и 104/09


� чл. 36. Закона о облигационим односима


�  чл. 39. Закона о облигационим односима


� чл. 153. Закона о раду


� чл. 158. Закона о раду


� чл. 160. Закона о раду


� чл. 7. Закона о државној управи

